Lotte Rod (RV), 2025-11-07:
Tak for det.
Det var sådan et ret brunt, mørkt sted med skrå vægge.
Der var ikke meget center over det, tværtimod var det sådan et sted, hvor man kunne gå og hygge sig med at kigge på bøgerne, og også der, hvor man kunne se film på storskærm.
Men jeg husker det netop som – ligesom Dansk Folkepartis ordfører siger her – sådan et særligt sted med en særlig stemning, hvor man gik hen.
Som I ved, elsker jeg bøger; jeg elsker at komme på biblioteket.
Jeg synes, vi i fællesskab er et spændende sted i tidsånden, som andre ordførere også var inde på – altså, vi har haft en lang periode her, hvor vi hele tiden har bedt børnene om at kigge indad og hele tiden føle, hvordan de selv havde det, og hele tiden skulle kunne svare på, hvordan de havde det.
Og det, som bøgerne kan, det, som litteraturen og poesien kan, er jo at vise, at følelser ikke er sådan noget, der hænger sammen med selv at gå og kigge indad, men noget, hvor man kigger ud i verden, og hvor man kan få lov til igennem andres historier at få lov til at gennemleve alle mulige forskellige måder at have det på og alle mulige forskellige ting, man kan gøre, som gør verden større.
Så for mig er det at få flere bøger, få flere historier, få flere eventyr og mere magi ind i børns liv, noget med at kigge mere ud i verden i stedet for hele tiden at skulle kigge så meget indad.
Derfor synes jeg også, det her forslag er rigtig godt.
Det siger jo også noget om, hvor lang tid politik tager.
Det var i sin tid Jacob Mark og mig og nogle andre, som snakkede om, om ikke vi skulle ændre det navn.
Det er jo lang tid siden, Jacob har været her, så på den måde synes jeg måske også, det er på sin plads, at han også får sin del af æren for det.
Det var jo at få lidt mere fokus på, at det ud over at handle om bøger og læsning, også handler om, at skolebibliotekerne er med til at understøtte hele fagrækken i skolen.
Det er jo noget af det, som Danmarks Lærerforening har været bekymrede for i deres høringssvar. Nogle gange skal man lige spidse ører, når en minister siger, at vi forenkler, altså om det rent faktisk er en forenkling, eller om der faktisk også forsvandt noget, som var vigtigt, og som der lige blev sparet væk.
Derfor har jeg også undervejs i processen her skrevet frem og tilbage nogle gange med ministeren om, at Danmarks Lærerforening var meget optaget af, at vi ikke fik smidt det ud, at skolebibliotekernes opgave fortsat er at understøtte hele fagrækken og ikke bare læsning.
Derfor vil jeg også gerne sige tak til ministeren for, at vi fandt en meget god løsning på det, og at ministeren har skærpet det i § 1 nr. 2, så det nu står fuldstændig tydeligt.
Så på den måde er det faktisk endt et rigtig fint sted.
Men ellers har jeg det sådan, som andre ordførere har været inde på, at det jo er ret vildt, at der stadig er skoler, som ikke har et skolebibliotek.
Det er også noget af det, som jeg har skrevet til ministeren om, altså om ikke vi burde bruge den her anledning til faktisk at kigge på, hvad det ville koste, og hvad det ville kræve at stille krav til, at selvfølgelig skal børn i hele Danmark have muligheden for at kunne komme hen på et skolebibliotek.
Men det vil regeringen ikke.
Jeg er også ret optaget af, at det skal være dygtige bibliotekarer, der er på biblioteket.
Det er jo vigtigt for alle børn, men det er især vigtigt for de børn, som faktisk ikke kan lide at komme på biblioteket, og som tror, at de ikke kan lide at læse, og som ikke ved, hvad de interesserer sig for.
Der gør det jo en verden til forskel, at det er en sindssygt dygtig børnebibliotekar, som ved, præcis hvad den enkelte elev interesserer sig for: Okay, du interesserer der for det der, jamen så kunne den her bog være den, som åbner døren ind til bøgernes verden for dig.
Derfor vil jeg sige, at selv om vi i Radikale Venstre støtter forslaget, mener vi stadig, der er brug for vores børneløfte, sådan at vi kan få flere bøger og flere dygtige folk i skolen.